Windies wys hul is weer 'n wêreldkrag | Netwerk24
Deur Altus Momberg 15 Julie 2020 18:51
Jason Holder vier 'n paaltjie tydens sy span se oorwinning oor Engeland in die eerste toets in Southampton. Foto: Reuters
Die huidige Windie-span kan straks nie met die legendariese spanne van die jare sewentig en tagtig saampraat nie, maar ná amper 25 maer jare is hy beslis weer mededingend op toetsvlak.
Die Windies het Sondag die eerste toets in Southampton met vyf paaltjies gewen en is beslis nie gevlei deur die telling nie. Die besoekers het die toets oorheers.
Dit was die eilandmanne se vyfde oorwinning in hul laaste agt toetse teen Engeland. Die Windies het ook verlede jaar se tuisreeks teen Engeland met 2-1 gewen. In daardie reeks het die Windies die eerste twee toetse in Barbados en Antigua gewen voordat Engeland die "dooie toets" in St. Lucia beklink het.
En een van die vernaamste redes vir die Windies se ommekeer, is die uitstaande spel en leierskap van sy kaptein, Jason Holder.
Hy is tans eerste op die Internasionale Krieketraad se ranglys vir veelsydige spelers. Sy 6/42 in Engeland se eerste beurt het gehelp om die tuisspan vir 204 uit te boul en het die grondslag vir die oorwinning gelê.
Die was die sesde keer in die laaste 11 toetse dat hy vyf paaltjies in 'n beurt laat kantel het.
Hy boul soos 'n leniger Vernon Philander. Hy het straks nie soveel vaardighede soos die Protea-naatbouler nie, maar is amper net so akkuraat en kry baie meer wip. Dodelik as 'n mens in ag neem dat hy die Windies se vierde naatboul-opsie is.
Stuart Broad boul Dinsdag in die oefennette op Old Trafford. Foto: Getty Images
Dan handhaaf hy boonop 'n toetsgemiddelde met die kolf van meer as 32. Veelsydige spelers soos dié is so skaars soos hoendertande.
Dit is egter sy leierskap wat die grootste invloed het. Hy het ruggraat teruggesit in Windie-krieket. Daar was 'n paar situasies in die eerste toets waar Windie-spanne van die laaste 25 jaar sou boedel oorgegee het, maar nie dié span nie. Hy het elke keer vasgebyt en dis hoekom hy die toets gewen het.
Dit is boonop behaal te midde 'n pandemie waar die span amper vir 'n maand lank al in isolasie verkeer het.
Engeland sal dié naweek op Old Trafford gestu word met die terugkeer van sy kaptein, Joe Root. Hy het die eerste toets weens die geboorte van sy tweede kind misgeloop.
Die groot vraag is of die ervare naatbouler Stuart Broad 'n terugkeer gaan maak.
Die meeste kenners in Engeland glo dat die span 'n flater begaan het deur Broad weg te laat vir die eerste toets. Hy was duidelik nie gelukkig met die spanbestuur wat James Anderson, Jofra Archer en Mark Wood verkies het nie.
Dit is egter vreemd dat Engeland ná twee kolfineenstortings in die eerste toets eerder op sy boulaanval fokus.